CSS ส่งซิกครึ่งปีหลังโต อานิสงส์ “โทรคมนาคม-เทรดดิ้ง” หนุน จ่อประมูลงานเพิ่ม
CSS ส่งสัญญาณธุรกิจครึ่งปีหลังสดใสต่อเนื่อง รับปัจจัยหนุนจากการลงทุนธุรกิจพลังงาน-เทรดดิ้ง-บริการติดตั้งระบบโทรคมนาคม พร้อมเข้าร่วมประมูลงานโครงการภาครัฐทุกโครงการ
CSS ส่งสัญญาณธุรกิจครึ่งปีหลังสดใสต่อเนื่อง รับปัจจัยหนุนจากการลงทุนธุรกิจพลังงาน-เทรดดิ้ง-บริการติดตั้งระบบโทรคมนาคม พร้อมเข้าร่วมประมูลงานโครงการภาครัฐทุกโครงการ
17 พ.ค. 2566

นายสมพงษ์ กังสวิวัฒน์ ประธานเจ้าหน้าที่บริหาร บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS เปิดเผยถึง แนวโน้มธุรกิจในครึ่งปีหลังของบริษัทฯ เชื่อว่ามีโอกาสเติบโตและขยายตัวอย่างมีนัยสำคัญส่งผลให้ภาพรวมธุรกิจทั้งปียังคงสดใส เนื่องจากได้รับปัจจัยสนับสนุนจากการลงทุนในโครงการต่างๆ ทั้งธุรกิจพลังงาน ธุรกิจเทรดดิ้ง และธุรกิจบริการติดตั้งระบบโทรคมนาคม โดยปีนี้ธุรกิจเทรดดิ้งจะยังคงเป็นธุรกิจหลักที่จะสร้างรายได้เข้ามาอย่างต่อเนื่อง เนื่องจากได้ปัจจัยบวกจากการลงทุนในโครงสร้างพื้นฐานขนาดใหญ่ภายในประเทศ เนื่องจากปีนี้ภาครัฐมีการลงทุนด้านโครงการต่างๆ มากขึ้น
ส่วนธุรกิจบริการติดตั้งระบบโทรคมนาคม ยังได้รับอานิสงส์จากการลงทุนในโครงข่ายต่างๆ ที่สนับสนุนให้เห็นมูลค่าการลงทุนเข้าสู่ระบบมากขึ้น ซึ่งบริษัทฯ พร้อมเข้าร่วมประมูลงานทุกโครงการ เพราะเชื่อว่าจะเป็นปัจจัยที่สำคัญต่อการผลักดันการเติบโตของธุรกิจและผลการดำเนินงานในอนาคตที่สำคัญ CSS มีโอกาสได้รับงานใหม่ๆ เพิ่มขึ้น
สำหรับการลงทุนในธุรกิจพลังงานทั้งในและต่างประเทศ ยังคงขยายการลงทุนอย่างต่อเนื่อง เพราะเป็นธุรกิจที่สร้างรายได้อย่างสม่ำเสมอ และมีความมั่นคงในระยะยาว
“ที่ผ่านมางานด้านโทรคมนาคมและเทรดดิ้งถือว่าสดใส และเชื่อว่าจะยังคงดีอย่างต่อเนื่องในปีนี้ เนื่องจากมีการลงทุนในโครงสร้างพื้นฐานขนาดใหญ่ภายในประเทศ อาทิ โครงการรถไฟฟ้าและโครงการลงทุนในด้านระบบสาธารณูปโภคต่างๆ การลงทุนในโครงข่ายต่างๆ ซึ่งเชื่อว่า CSS จะได้รับอานิสงส์จากการลงทุนในโครงข่ายต่างๆ ที่สนับสนุนให้เห็นมูลค่าการลงทุนเข้าสู่ระบบมากขึ้น ส่งผลให้ธุรกิจของ CSS เติบโตอย่างมีนัยสำคัญ” นายสมพงษ์ กล่าว
สำหรับผลประกอบการในไตรมาส1/2566 สิ้นสุดวันที่ 31 มีนาคม 2566 ของบริษัทและบริษัทย่อย มีกำไรสุทธิ (ส่วนที่เป็นของผู้ถือหุ้นของบริษัทฯ) 26.06 ล้านบาท ส่วนรายได้รวมเท่ากับ 979 ล้านบาท